На основу члана 29. став 3, а у вези са чланом 28. тачка 11) Закона о туризму („Службени гласник РСˮ, број 17/19) и чланa 42. став 1. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О УСЛОВИМА, НАЧИНУ ДОДЕЛЕ И КОРИШЋЕЊА СРЕДСТАВА ПОДСТИЦАJA ЗА РАЗВОЈ И УНАПРЕЂЕЊЕ РУРАЛНОГ ТУРИЗМА И УГОСТИТЕЉСТВА НА ТЕРИТОРИЈИ РЕПУБЛИКЕ СРБИЈЕ

Члан 1.

Овом уредбом утврђују се услови, начин доделе и коришћења средстава подстицaja за развој и унапређење руралног туризма и угоститељства на територији Републике Србије (у даљем тексту: средства подстицаја).

Члан 2.

Циљ ове уредбе је повећање туристичког промета кроз развој руралног туризма, што ће допринети подстицању равномернијег регионалног и локалног развоја, уз очување природне средине и локалне културе, традиције и обичаја.

Развој руралног туризма ће утицати и на општи циљ креирања нових радних места, али и очување постојећих, подстицања развоја пољопривреде, као примарне делатности на селу и побољшања туристичке инфраструктуре и супраструктуре.

Члан 3.

Право на доделу средстава подстицајa може да оствари:

1) привредно друштво, друго правно лице или предузетник, који обавља угоститељску делатност у угоститељском објекту за смештај, који се налази на руралном подручју, врсте салаш, етно кућа или сеоско туристичко домаћинство и који објекат је у тој врсти, на дан подношења захтева за остваривање права на средства подстицаја (у даљем тексту: Захтев), евидентиран у систему е-Tуриста;

2) физичко лице, које обавља угоститељску делатност у објекту сеоског туристичког домаћинства и који објекат је у тој врсти, на дан подношења Захтева, евидентиран у систему е-Туриста.

Лицe из става 1. овог члана (у даљем тексту: Корисник) дужнo је да у салашу, етно кући или сеоском туристичком домаћинству (у даљем тексту: угоститељски објекат) угоститељску делатност обавља на начин и под условима прописаним Законом о угоститељству („Службени гласник РС”, број 17/19).

Рурално подручје, у смислу ове уредбе, је мирно природно окружење, где туристи могу да остваре пасиван одмор, али и активности као што су шетња, планинарење, сплаварење, лов или риболов и сл, као и друге активности прилагођене садржајима које угоститељ нуди. Рурално подручје не садржи урбане елементе (вишеспратне стамбене или пословне зграде, густе саобраћајнице и сл.), без обзира на намену тог простора опредељену планским документима.

Мере подстицаја спроводи министарство надлежно за послове туризма (у даљем тексту: Mинистарство).

Члан 4.

Корисник остварује право на доделу средстава подстицаја за пројекат, којим се у угоститељском објекту, са пратећим објектима или садржајима, унапређује угоститељска понуда (у даљем тексту: Пројекат),који може да се састоји од једне или више следећих активности:

1. изградња нових у саставу постојећег угоститељског објекта, као и доградња постојећих угоститељских објеката и пратећих објеката;
2. куповина мањих монтажних објеката намењених смештају корисника услуга, који ће са угоститељским објектом чинити функционалну целину;

3) реконструкција, санација, адаптација или други радови, као и инвестиционо и текуће одржавање угоститељског објекта и пратећих објеката и садржаја;

4) партерно уређење дворишта и уређење и набавка дворишног мобилијара;

5) опремање угоститељског објекта и пратећих садржаја ради унапређења угоститељске понуде у делу испуњења вишег нивоа прописаних стандарда за категоризацију;

6) опремање угоститељског објекта са циљем проширења смештајних капацитета;

7) уређење простора и набавка потребне опреме у оквиру сеоског туристичког домаћинства за пружање угоститељске услуге смештаја на отвореном у привремено постављеној опреми за камповање.

Корисник, по основу ове уредбе, може да оствари право на доделу средстава подстицаја за један Пројекат.

Корисник, по основу ове уредбе, може да оствари право на доделу средстава подстицаја ако за исте радове, односно опрему из Пројекта није по другом основу користио подстицајна средства (субвенције, донације и др.), нити је у току други поступак доделе средстава.

За грађевинске и друге радове, односно одржавање угоститељског објекта Корисник обезбеђује грађевинску дозволу и/или друго решење, којим се одобрава извођење предметних радова, у складу са прописима којима се уређује област планирања и изградње.

Документацију из става 4. овог члана Корисник обезбеђује најкасније у року не дужем од пет месеци, рачунајући од дана закључења уговора о додели средстава подстицаја.

Кориснику који је испунио услове из ст. 4. и 5. овог члана, Министарство уплаћује одобрена средства подстицаја.

Крајњи рок за реализацију Пројекта је 12 месеци, рачунајући од дана уплате средстава подстицаја.

Корисник коме су током 2024. године додељена средства по основу Уредбе о условима, начину доделе и коришћења средстава подстицаja за развој и унапређење руралног туризма и угоститељства на територији Републике Србије („Службени гласник РСˮ, бр. 10/24 и 90/24) не може да оствари право на доделу средстава подстицаја, по основу ове уредбе.

Члан 5.

Корисник је у обавези да има интернет презентацију, односно неку од друштвених мрежа, као канал маркетинг комуникације, преко кога се врши промоција угоститељског објекта са описом дестинације, као и директна [комуникација](https://sr.wikipedia.org/wiki/%D0%9A%D0%BE%D0%BC%D1%83%D0%BD%D0%B8%D0%BA%D0%B0%D1%86%D0%B8%D1%98%D0%B0) са корисницима услуге.

Додељена средства подстицаја, као и угоститељски објекат, односно Пројекат за који су, по основу ове уредбе, искоришћена средства подстицаја, може бити предмет наслеђивања, у ком случају се преузимају и сва друга права и обавезе проистекла по основу ове уредбе и уговора о додели средстава подстицаја закљученог са Министарством.

Корисник је дужан да угоститељску делатност у угоститељском објекту обавља у периоду од најмање три године у континуитету, рачунајући од дана реализације Пројекта.

Изузетно, у случају оправданог прекида обављања угоститељске делатности, који не може бити дужи од 6 месеци, период из става 3. овог члана се продужава за период прекида.

У периоду из ст. 3. и 4. овог члана Корисник не може да отуђи, нити да на други начин располаже угоститељским објектом, односно Пројектом, за који су по основу ове уредбе искоришћена средства подстицаја.

Ако се реализацијом Пројекта повећа број смештајних капацитета или дође до промене броја и структуре смештајних јединица угоститељ је дужан да за сеоско туристичко домаћинство поднесе нови захтев за одређивање категорије, а за салаш и етно кућу јединици локалне самоуправе пријави промену ради евидентирања у систем еТуриста.

Члан 6.

Средства подстицајa утврђена овом уредбом додељују се бесповратно.

Максимална висина средстава подстицаја по Пројекту је до2.900.000,00 динара.

Корисник је дужан да сопственим учешћем обезбеди средства од најмање 10% од укупне вредности Пројекта.

Правдање додељених средстава подстицаја Корисник доставља Министарству.

Oправдани трошкови утрошених средстава подстицаја, у складу са овом уредбом, су трошкови настали за реализацију Пројекта, почев од дана закључења уговора о додели средстава подстицаја, до дана истека рока за реализацију Пројекта.

Kорисник је дужан да, као инструмент обезбеђења, изда сопствену бланко меницу, односно сопствену меницу са авалом пословне банке (у даљем тексту: меница).

Уколико Kорисник коме су додељена средства подстицаја не поступи у складу са одредбама члана 4. ст. 5. и 7. и члана 5. ове уредбе или не оправда утрошена средства подстицаја дужан је да изврши повраћај уплаћених средстава подстицаја, са обрачунатом припадајућом законском затезном каматом рачунајући од дана добијања средстава подстицаја до дана исплате, у противном ће Министарство активирати меницу.

Члан 7.

Привредно друштво, друго правно лице или предузетник остварује право на доделу средстава подстицаја ако:

1) у одговарајућем регистру има регистровану угоститељску делатност;

2) je катастарскa парцелa и угоститељски објекат на који се Пројекат односи у његовом власништву, сувласништву или је у закупу са периодом истека не краћим од три године, рачунајући од дана завршетка Пројекта;

3) на катастарској парцели и објекту на који се Пројекат односи нису уписани терети;

4) нема доспелих неизмирених обавеза по основу јавних прихода.

Право закупа из става 1. тачка 2) овог члана мора бити уписано у катастар непокретности.

Уговором о закупу не могу бити ограничена права закупца која проистичу по основу ове уредбе.

Физичко лице, поред услова из става 1. тачка 3) овог члана, остварује право на доделу средстава подстицаја ако је катастарска парцела и објекат на који се Пројекат односи у његовом власништву, сувласништву или је то физичко лице члан породичног домаћинства власника, односно сувласника.

Под теретом из става 1. тачка 3) овог члана сматра се упис или забележба хипотеке, плодоуживања, право прече куповине, право откупа, као и право закупа, осим закупа из става 2. овог члана.

У случају да корисник обезбеди сагласност свих плодоуживалаца из става 5. овог члана, оверену код јавног бележника, плодоуживање се, у смислу ове уредбе, неће сматрати теретом.

Чланом породичног домаћинства, у смислу ове уредбе, сматра се брачни друг, родитељи, деца рођена у браку, ван брака или усвојена, браћа и сестре, родитељи брачних другова и унучад, која са власником, односно сувласником станују у истом стану, односно стамбеном објекту.

У случају да је на катастарској парцели и објекту на који се Пројекат односи, Корисник сувласник, односно члан породичног домаћинства, прилаже сагласност власника, односно свих сувласника, оверену код јавног бележника, којом се даје право Кориснику да може да аплицира за доделу средстава подстицаја, по основу ове уредбе.

Члан 8.

Поступак за остваривање права на средства подстицаја покреће се подношењем Захтева, на основу јавног позива за доделу средстава подстицаја за подстицање развоја и унапређење руралног туризма и угоститељства (у даљем тексту: Јавни позив), који расписује Министарство.

Јавни позив за подношење Захтева, као и потребни обрасци, инструкције и др, објављују се на званичној интернет презентацији Министарства.

Захтев, између осталог, садржи и основне податке о Кориснику, Пројекту, плану финансирања Пројекта и времену реализације Пројекта.

Корисник уз Захтев прилаже документацију дефинисану Јавним позивом.

Члан 9.

Захтев са комплетном документацијом предаје се на начин и у року који ће се ближе уредити Јавним позивом.

Неблаговремен и неуредан Захтев, као и Захтев који не садржи комплетну документацију, изузев документације из члана 4. став 4. ове уредбе, неће бити узети у разматрање.

Члан 10.

Поднете Захтеве са комплетном документацијом разматра Радна група за одлучивање о учешћу у финансирању пројеката развоја и унапређења руралног туризма и угоститељства (у даљем тексту: Радна група).

Радна група врши оцену Захтева, у складу са критеријумима утврђеним овом уредбом, утврђује ранг листу и даје предлог за доделу средстава подстицаја.

Члан 11.

Критеријуми који се цене код одобравања средстава подстицаја:

1) врста и обим пројектних активности се односи на врсту радова и опремање објеката и пратећих садржаја у циљу унапређења туристичког промета;

2) допринос одрживом развоју, очувању природних ресурса руралне средине, као и стварање нових могућности за радно ангажовање локалног становништва;

3) допринос унапређењу квалитета, односно проширења понуде руралног туризма;

4) испуњеност циљева и усклађеност Пројекта са Стратегијом развоја туризма и другим планским документима из области туризма.

Члан 12.

Додела средстава подстицаја ограничена је расположивим буџетским средствима.

Уколико је у буџету Републике Србије опредељен износ средстава подстицаја мањи од износа средстава по поднетим захтевима, који испуњавају услове и критеријуме прописане овом уредбом, средства подстицаја се могу доделити у мањем износу у односу на тражена средства из захтева, уз сагласност корисника и обавезу да обезбеди удео сопственог учешћа до висине вредности пројекта, под условом да се на тај начин обезбеђује реализација Пројекта у целости.

Средства подстицаја се додељују корисницима из ранг листе, коју формира Радна група, до утрошка опредељених средстава подстицаја.

Члан 13.

Корисник коме су додељена средства подстицаја по основу ове уредбе, дужан је да добијена средства искористи искључиво за реализацију Пројекта у целости.

У случају да Корисник не поступи по одредби става 1. овог члана, дужан је да изврши повраћај добијених средстава, на начин и под условима из члана 6. став 7. ове уредбе.

Рок за повраћај средстава из става 2. овог члана је 30 дана, рачунајући од дана када су овлашћена лица Министарства утврдила да Пројекат није реализован.

Овлашћена лица из става 3. овог члана су лица запослена у Министарству, која на основу овлашћења министра надлежног за послове туризма имају право да на лицу места врше непосредан увид у реализацију Пројекта.

У случају непоступања Корисника у року из става 3. овог члана активираће се меница.

Члан 14.

Међусобна права и обавезе у вези са коришћењем средстава подстицаја уређују се уговором о додели средстава подстицаја који закључују Министарство и Корисник.

Корисник је у обавези да Министарству доставља тражену документацију, прописане рачуне и др. у року који је предвиђен уговором о додели средстава подстицаја или на захтев Министарства, као и да овлашћеним лицима Министарства омогући непосредну контролу наменског коришћења додељених средстава подстицаја.

Члан 15.

Даном ступања на снагу ове уредбе престаје да важи **Уредба о условима, начину доделе и коришћења средстава подстицаja за развој и унапређење руралног туризма и угоститељства на територији Републике Србије** („Службени гласник РС”, бр. 10/24 и 90/24).

Члан 16.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број 110-1108/2025

У Београду, 13. фебруара 2025. године

В Л А Д А

ПРЕДСЕДНИК

Милош Вучевић, с.р.